1895-ben itt, a burgajeti várban született Amet Muhtar Zogolli, aki később az ország meghatározó politikusa, majd I. Zogu néven 1928 és 1939 között Albánia királya volt. Burgajet a 19. század végén mintegy százötven házból állt. Az első Balkán-háború kitörése után, 1912 őszén Albánia területére benyomuló szerb hadsereg felégette a várat, de helyreállították, és az első világháború éveiben továbbra is Burgajet maradt a fiatal Zogolli sasfészke, a Mati törzs központja. 1920-ban azonban a szerbek ismét lerombolták, és amikor I. Zogu és jegyese, Apponyi Géraldine 1938 tavaszán ellátogattak ide, a várnak már csak a romjait lehetett látni. A második világháborút követően a Zogu-várkastély romjait az utolsó kőig elhordták, napjainkra már az alapjai sem látszanak.